राहुल गांधी सोमवार को राचयूर के कलमला गांव में एक दरगाह पर भी पहुंचे। राहुल ने यहां चादर चढ़ाकर दुआ मांगी। इस दौरान सीएम सिद्धारमैया भी वहां मौजूद थे। बता दें कि कर्नाटक पहुंचे राहुल गांधी पीएम नरेंद्र मोदी पर लगातार हमलावर हो रहे हैं। भ्रष्टाचार के मुद्दे पर भाजपा पर अपना हमला तेज करते हुए कांग्रेस अध्यक्ष राहुल गांधी ने रविवार को कहा कि कांग्रेस की सिद्धारमैया सरकार ने घोटाला मुक्त शासन दिया है जबकि भाजपा ने कर्नाटक में भ्रष्टाचार में ‘‘विश्व रिकार्ड’’ तोड़ा था । उत्तर कर्नाटक में दूसरे दिन अपना चुनावी अभियान जारी रखते हुए कांग्रेस अध्यक्ष ने कहा कि भाजपा जब राज्य में सत्ता में थी तब एक के बाद एक भ्रष्टाचार हुए । उन्होंने कहा, ‘‘पिछले पांच साल में एक भी घोटाला नहीं हुआ और उनके (भाजपा) समय में एक से एक, खनन से लेकर अलग अलग तरह के घोटाले हुए ।’’ राज्य में विधानसभा चुनावों के पहले अपनी जन आशीर्वाद यात्रा के दौरान कोप्पल जिले में सड़क किनारे सभा को संबोधित करते हुए गांधी ने कहा, ‘‘चुनाव आ रहा है कांग्रेस पार्टी और सिद्धारमैया का समर्थन कीजिए। एक बार फिर से हमारी सरकार को यहां लाइये ताकि हम आपके साथ मिलकर काम कर सकें ।’’